Eskom: Regering se regrukplanne 'te laat' | Maroela Media
Die departement van minerale hulpbronne en energie se planne om Suid-Afrika se energiesektor reg te ruk is gans te laat, sê die Demokratiese Alliansie.
Die opposisieparty het gereageer op 'n verklaring wat Gwede Mantashe, minister van minerale hulpbronne, Dinsdag uitgereik het. Hierin het Mantashe gesê dat dringende en onmiddellike ingrypings nodig is om te verseker dat die land se energiesektor nie heeltemal inmekaar tuimel nie en dat ekonomiese groei voortgesit kan word.
Van die voorstelle wat die minister gemaak het, is die publikasie van 'n versoek om inligting oor onmiddellike opsies wat beskikbaar is om krag op kort termyn op te wek. Verder het Mantashe versoek dat die inhoud van art. 34 afgekondig moet word.
Ingevolge dié artikel sal bekwame munisipaliteite en groot kragverbruikers toegelaat word om krag direk van onafhanklike kragprodusente (OKP) aan te skaf.
Mantashe het ook gesê dat die OKP's se projekte vroeër in werking sal tree, terwyl burgers en ondernemings aangemoedig gaan word om meer van vloeibare petroleumgas (VPG) gebruik te maak.
"Ons verwelkom die ingrypings, maar dit is ongelukkig reeds te laat. Die art. 34‑beslissings lê al maande lank op die tafel," sê Kevin Mileham, die DA se skaduminister van energie.
Verder is daar steeds te veel onduidelikheid rakende die versoek om inligting vir OKP-opwekking, meen hy.
"Die OKP-kantoor is opgestel om onafhanklike kragopwekkers se projekte te koördineer en word wêreldwyd erken as een van die beste in die bekendstelling van die verkryging van sulke projekte. Nuwe OKP-projekte (veral in die hernubare sektor) is gereed om te begin.
"Hulle wag net vir die projekte om goedgekeur te word, ten einde elektrisiteitsoplossings te bied wat meer koste-effektief en omgewingsvolhoubaar is. Dié oplossings kan ook binne 'n baie korter tyd geïmplementeer word as wat nodig sou wees om nuwe steenkool-, gas- of kernaanlegte te bou," sê Mileham.
Net so moet die minister die regulering oor die lisensiëring van kleinskaalse aanlegte (onder 10 MW) en residensiële opwekking vergemaklik, voeg hy by.
Intussen het die Stad Kaapstad ook 'n hofsaak begin om "skoner energie" direk by OKP's te koop en energiesekerheid te verbeter. Hierdie stap kom namate die energiekrisis in Suid-Afrika 'n nuwe hoogtepunt bereik het en fase 6‑beurtkrag vroeër vandeesweek vir die eerste keer toegepas is.
Die stad beoog om die regter-president saam met ander partye te nader en die saak sal in Mei 2020 in die hooggeregshof in Gauteng aangehoor word. Sou die aansoek suksesvol wees, wil die stad openbare tenders aanvra.
Die burgerregte‑organisasie AfriForum het ook 'n petisie van stapel gestuur sodat landsburgers hul onvergenoegdheid met Eskom kan lug. Die petisie stel talle eise aan Pravin Gordhan, minister van openbare werke, Mantashe en Jabu Mabuza, die waarnemende uitvoerende hoof van die Eskom-groep.
Die eise sluit in dat Eskom se ontbondeling bespoedig word, korrupsie hokgeslaan word, kontrakte met OKP's vinniger gefinaliseer word, beter kommunikasie vanaf Eskom aan landsburgers oor beurtkrag geskied en die status van elkeen van sy van sy kragopwekkingseenhede met die publiek gedeel word.
siestog , hulle glo hulself
Tja, die ANC gaan nog agterkom jy kan nie al die mense heeltyd fool nie. Hulle kierangs gaan nou vinnig begin braai. Die omstandighede met SAA en ESCOM so kort op mekaar se hakke was die perfekte bestanddele vir die perfekte storm. Hoor my lied…
Ja, hulle het nog nooit van "maintenance" gehoor nie …………. Patetiese spul !!
Ek hoop ESKOM kan nou oop kaarte speel met die publiek en die Goverment moet ook ons betaal Electriese tyd en Belasting en ons kry noe die waarde waarvoor ons betaal nie as die bordtjies omgedraai was dan was dit groot moeilikheid so ons wat hierdie regering dra moet ook ons voete nou plat op aarde sit en se genoeg is genoeg dat hulle op ons rue ry